N Á R O D N Á R A D A  S L O V E N S K E J R E P U B L I K Y

**IV. volebné obdobie**

Návrh

**Zákon**

**z .................. 2006,**

**ktorým sa mení a dopĺňa zákon č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

Čl. I

Zákon č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov sa mení a dopĺňa takto:

1. V § 3 ods. 4 sa na konci prvej vety bodka nahrádza bodkočiarkou a pripájajú sa tieto slová: „pri výberovom konaní ministerstvo spolupracuje s univerzitnými pracoviskami a s výskumnými ústavmi z oblasti jadrovej energetiky“.

2. V § 3 ods. 4 písm. b) znie:

 „b) spĺňa požiadavku odbornej praxe minimálne 10 rokov v oblasti

1. jadrovej energetiky alebo jadrového výskumu,
2. vypracúvania ekonomických alebo finančných koncepcií a analýz,
3. projektovania a realizácie stavieb jadrových zariadení3) alebo
4. aplikácie práva.“.

3. V § 3 ods. 9 sa v úvodnej vete slovo „len“ nahrádza slovom „najmä“.

4. V § 3 ods. 9 písm. a) sa na konci vypúšťajú slová „a tento stav trvá preukázateľne dlhšie ako tri mesiace“.

5. V § 5 ods. 2 sa na konci pripája táto veta: „Pri výberovom konaní jadrový fond spolupracuje s univerzitnými pracoviskami a s výskumnými ústavmi z oblasti jadrovej energetiky.“.

6. § 13 sa dopĺňa odsekmi 10 a 11, ktoré znejú:

 „(10) Do času výberu odvodu podľa § 7 ods. 1 písm. b) môžu byť na návrh rady správcov a so súhlasom ministra prevedené finančné prostriedky z analytického účtu podľa § 8 ods. 1 písm. a) druhého bodu jadrová elektráreň V 1 na analytický účet podľa § 8 ods. 1 písm. a) prvého bodu jadrová elektráreň A 1 v rámci podúčtu na vyraďovanie jadrových zariadení, vrátane nakladania s rádioaktívnym odpadom z tohto vyraďovania, prevádzkovaných v lokalite Jaslovské Bohunice.

(11) Súčasťou návrhu rady správcov podľa odseku 10 musí byť aj harmonogram spätného prevodu finančných prostriedkov, ktoré sa musí uskutočniť do 31. decembra 2011.“.

Čl. II

Tento zákon nadobúda účinnosť dňom vyhlásenia.